אמאלפי

אמאלפי (באיטלקית: Amalfi) היא עיר בנפת סלרנו במחוז קמפאניה שבאיטליה, השוכנת לחוף מפרץ סאלרנו, כ-37 קילומטר דרומית מזרחית לנאפולי. העיר נמצאת לרגלי הר מונטה צ'רטו (באיטלקית: Monte Cerreto) שגובהו 1,315 מטרים. העיר הייתה בירת רפובליקת אמאלפי ששלטה באזור זה של הים התיכון בשנים 839–1200. החוף האמאלפיטאני (Costiera amalfitana), הכולל גם את העיר, הוכרז בשנת 1997 כאתר מורשת עולמית.

==היסטוריה==
לפי הידוע, אמאלפי מוזכרת לראשונה במסמכים מהמאה ה-6. העיר הוקמה כמקלט של קבוצות פליטים שברחו מפני האוסטרוגותים. בתחילה צמחה העיר תחת חסותם של הביזנטים, ובשלב מאוחר יותר נהנתה העיר מעצמאות הודות לחוסר התעניינותם של הביזנטים בה. החל מהמאה ה-8 הפכה העיר למעצמה ימית מסחרית. העיר סחרה בדגנים, מלח ועבדים, שמקורם באיטליה, וייבאה לאיטליה זהב ממצרים וסוריה וכן משי מהאימפריה הביזנטית.

סוחרי אמאלפי הנפיקו מטבעות משל עצמם, בעוד שאותה עת, במרבית שטחי איטליה השתמשו עדיין בסחר חליפין ולא במטבעות.

במאה השמינית שלטה העיר אמאלפי בצפון הים האדריאטי וספינותיה סייעו לאפיפיור לאו הרביעי בשנת 848 במלחמתו במוסלמים הסרצנים.

בשנת 1000 לערך הגיעה העיר לשיא כוחה. בעיר, שהייתה תחת שלטון מאנסו הראשון דוכס אמאלפי (966–1004), חיו כ-70,000 תושבים. העיר נותרה עצמאית עד שנת 1073 עת שנכבשה על ידי רובר גיסקאר הנורמני שליט פוליה, אולם ניתנה לעיר אוטונומיה מסוימת. בשנת 1131 נהרסה העיר על ידי רוג'רו השני מסיציליה ובשנים 1135, 1137 נכבשה העיר על ידי פיזה. לאחר כיבושים אלה איבדה העיר את מעמדה כמעצמה ימית ואזורית. בשנת 1343 נהרסה העיר על ידי צונאמי, ומאותה שנה איבד הנמל של העיר את חשיבותו.

===הקתדרלה וקבר אנדראס הקדוש===
הקתדרלה נבנתה במאה ה-9 אך מאז נבנתה ועוצבה מחדש כמה וכמה פעמים. הבולטות שבהם הן במאה ה-13 ובמאה ה-18. מגדל הפעמונים הצמוד לכנסייה נבנה בין השנים 1180 ל-1270. חזיתה של הקתדרלה ניזוקה קשות בשנת 1861 אך שוחזרה למתכונתה המקורית. בחזית משולבים אלמנטים גותיים עם אלמנטים של אומנות ערבית - אנדלוסית. כמו גם הקלויסטר - חצר מוקפת עמודים - הצמודה למבנה הקתדרלה וקרויה "הקלויסטר של גן העדן". החצר משלבת סגנון בנייה ערבי עם פסלים וסרקופגים בסגנון רומאי ואף יסודות מאדריכלות ימי הביניים. 
קתדרלת אנדראס הקדוש באמלפי
בשנת 1206 לאחר סיום הקמת הקתדרלה של העיר הועברו לקתדרלה מהעיר קונסטנטינופול שרידיו של אנדראס הקדוש הנוצרי על ידי פייטרו, הקרדינל של קפואה. הקתדרלה הוקדשה לקדוש אנדראס (נקרא גם אנדריאס), שהיה אחד משליחיו של ישו ונצלב בצורת האות X. זאת כדי להבדיל עצמו מישו, שנצלב בצורה אנכית. אנדראס, שהוא גם פטרונן של ארצות וערים נוספות, הפך לקדוש המגן של העיר. על פי המסורת אנדראס הקדוש הציל את העיר בשנת 1544 מפני מתקפה מוסלמית על ידי כך שחולל סערת ים גדולה שמנעה מהמוסלמים לכבוש את העיר.

==כלכלה ותיירות==
אמאלפי מהווה אתר תיירות ונופש מועדף (יחד עם ערים סמוכות נוספות ובהם פוזיטנו ורוולו), השוכנות לחופי מפרץ סלרנו. באמאלפי מתחילה (או מסתיימת) הדרך האמאלפיטנית, שהיא כביש צר ומפותל, העושה דרכו לאורך החוף האמאלפיטאני (קוסטיירה אמאלפיטנה), עד לעיירה סורנטו, ועובר גם דרך פוזיטנו. יש המוסיפים לדרך גם את הקטע המזרחי יותר עד סלרנו. הדרך היא אחד מיעדי התיירות המובילים באיטליה, ולכן גם מאוד עמוסה ופקוקה בעונות התיירות.

בשל יופייה הוכרזה העיר, ביחד עם כל ערי רצועת החוף האמלפיטאני, כאתר מורשת עולמית על ידי ארגון אונסק"ו.

העיר והאזור כולו, ידועים בייצור ליקר הלימונצ'לו, משקה לימון אלכוהולי.

== ערים תאומות ==
* 

==קישורים חיצוניים==

* 
* [https://web.archive.org/web/20060613094028/http://www.amalfiweb.it/webcam/webcam.asp מצלמת רשת של אמאלפי]
* [https://web.archive.org/web/20060621000827/http://www.vacation-amalfi.com/amalficoast/Amalfi.html קתדרלת אמאלפי]
* [http://www.multimap.com/map/browse.cgi?client=public&X=1650000.54347822&Y=4950000.1845491&width=500&height=300&gride=1625549.54347822&gridn=4930726.1845491&srec=0&coordsys=mercator&db=IT&addr1=&addr2=&addr3=amalfi&pc=&advanced=&local=&localinfosel=&kw=&inmap=&table=&ovtype=&zm=0&in.x=7&in.y=11&scale=2000000 מפת אמאלפי]
* [https://web.archive.org/web/20060408003629/http://www.italianvisits.com/campania/amalfi/ אתר ItalianVisits.com]
* 	
* 
* 
* 

קטגוריה:איטליה: ערי חוף
קטגוריה:קמפניה: ערים
קטגוריה:החוף האמאלפיטאני